ΓΡΑΠΤΗ ΕΡΩΤΗΣΗ E-2705/96 υποβολή: Florus Wijsenbeek (ELDR) προς την Επιτροπή (15 Οκτωβρίου 1996)

Θέμα: Ανακοίνωση μη εκκαθάρισης

1. Συμμερίζεται η Επιτροπή την άποψη ότι η αναφερόμενη στο άρθρο 379 των Διατάξεων εφαρμογής του ΚΤΚ ανακοίνωση πρέπει να πληροί ορισμένες ελάχιστες απαιτήσεις, προκειμένου να διασφαλισθούν τα συμφέροντα στην προστασία των οποίων οι διατάξεις του άρθρου αυτού αποσκοπούν;

2. Η απαίτηση να γίνεται γραπτώς η ανακοίνωση αυτή δεν αποτελεί άραγε ελάχιστη απαίτηση; Εάν όχι, δεν θα έπρεπε, για την προστασία του φορολογούμενου, η γραπτή δήλωση να θεσπισθεί ως ελάχιστη απαίτηση;

3. Εάν η ανακοίνωση δεν αποτελεί εκτός της καθορισμένης προθεσμίας των 11 μηνών, προβλέπονται άραγε συνέπειες; Εάν ναι, ποιές συνέπειες;

4. Είναι ενήμερη η Επιτροπή για το γεγονός ότι ο Ολλανδός Υπουργός Οικονομικών είναι της άποψης ότι η μη τήρηση της εν λόγω προθεσμίας των 11 μηνών συνεπάγεται αναπόφευκτα ότι δεν μπορεί να κινηθεί η διαδικασία είσπραξης των οφειλομένων εισαγωγικών δασμών;

5. Είναι ενήμερη η Επιτροπή για το γεγονός ότι η προαναφερθείσα άποψη του Ολλανδού Υπουργού Οικοομικών δεν λαμβάνεται υπόψη στην καθημερινή πρακτική των ολλανδικών τελωνειακών υπηρεσιών, οι οποίες, άσχετα αν έχει παραβιασθεί η προθεσμία ή εντελώς παραλειφθεί η αποστολή της εν λόγω ανακοίνωσης, προβαίνουν στη διαδικασία είσπραξης;

6. Δεν πιστεύει η Επιτροπή, λαμβάνοντας υπόψη τη διαφορά απόψεων μεταξύ του Ολλανδού Υπουργού Οικονομικών αφενός και των ολλανδικών τελωνειακών υπηρεσιών αφετέρου καθώς και τη νομική ανασφάλεια που ενδέχεται να απορρέει από αυτή τη διαφορά, ότι συντρέχουν λόγοι, προκειμένου να διατηρηθεί η νομική ασφάλεια, να θεσπισθούν συμπληρωματικές διατάξεις που να καθορίζουν ότι η εν λόγω ανακοίνωση πρέπει να γίνεται γραπτώς και εντός της προθεσμίας των 11 μηνών και ότι η μη τήρηση της διάταξης αυτής συνεπάγεται ότι δεν μπορεί να κινηθεί η διαδικασία είσπραξης;

Απάντηση του κ. Monti εξ ονόματος της Επιτροπής (25 Νοεμβρίου 1996)

1. Κύριος στόχος της ανακοίνωσης που προβλέπεται στο άρθρο 379 του κανονισμού για τον καθορισμό ορισμένων διατάξεων εφαρμογής του κοινοτικού τελωνειακού κώδικα ((κανονισμός (ΕΟΚ) αριθ. 2454/93 της Επιτροπής, της 2.7.1993 (ΕΕ αριθ. L 253 της 11.10.1993). )), είναι να επιτρέψει στον δικαιούχο του καθεστώτος διαμετακόμισης, σε περίπτωση που δεν προσκομισθούν τα εμπορεύματα στο τελωνείο προορισμού και εφόσον δεν δύναται να αποδεικνύεται ο τόπος όπου διεπράχθη η παράβαση ή παρατυπία, να προσκομίσει εντός τριών μηνών, ενδεχομένως, απόδειξη της κανονικότητας της πράξης διαμετακόμισης, και να αποφύγει κατ'αυτόν τον τρόπο, την είσπραξη των δασμών και άλλων επιβαρύνσεων, ή απόδειξη του τόπου όπου διεπράχθη η παράβαση ή παρατυπία, προκειμένου να ληφθούν υπόψη οι φορολογικές διαφορές μεταξύ των κρατών μελών. Η προθεσμία των ένδεκα μηνών αντιστοιχεί στη μέγιστη προθεσμία μετά το πέρας της οποίας οι αρμόδιες τελωνειακές υπηρεσίες πρέπει να έχουν ολοκληρώσει ενδεχόμενη διαδικασία έρευνας των παρατυπιών. H Επιτροπή θεωρεί, όπως το αξιότιμο μέλος του Κοινοβουλίου, ότι μια πράξη όπως αυτή της ανακοίνωσης πρέπει να θεσπισθεί ως ελάχιστη απαίτηση για να επιτρέπει πράγματι στον παραλήπτη της ανακοίνωσης να προσκομίζει, ενδεχομένως, την προαναφερόμενη απόδειξη.

2. Στο πλαίσιο αυτό, και στο βαθμό που οφείλει να αναφέρει την προθεσμία των τριών μηνών, η ανακοίνωση πρέπει να γίνεται γραπτώς.

3. Το άρθρο 379, παράγραφος 1 των διατάξεων εφαρμογής του κώδικα επιβάλλει πράγματι στο τελωνείο αναχώρησης να ενημερώσει τον κύριο υπόχρεο «το συντομότερο δυνατό και το αργότερο πριν από τη λήξη του ενδέκατου μηνός» από την ημερομηνία της δήλωσης διαμετακόμισης. Η μη τήρηση της υποχρέωσης αυτής από κράτος μέλος συνιστά σε κάθε περίπτωση παράβαση των κοινοτικών του υποχρεώσεων. Ωστόσο, οι συνέπειες της παράβασης αυτής έναντι του κυρίου υποχρέου πρέπει να εκτιμώνται σύμφωνα με τις γενικές διατάξεις σε θέματα τελωνειακής οφειλής και είσπραξης, όπως καθορίζονται από τον ίδιο τον τελωνειακό κώδικα ((κανονισμός (ΕΟΚ) αριθ. 2913/92 του Συμβουλίου, της 12.10.1992 (ΕΕ αριθ. L 302 της 19.10.1992). )). Βεβαίως, όχι μόνον το άρθρο 233 του εν λόγω κώδικα δεν προβλέπει την έλλειψη γνωστοποίησης ή την υπέρβαση της προθεσμίας γνωστοποίησης για τις περιπτώσεις που είναι δυνατόν να αποσβέσουν την τελωνειακή οφειλή, αλλά το άρθρο 221, παράγραφος 3 του ιδίου κώδικα καθορίζει την κανονική προθεσμία παραγραφής του εν λόγω χρέους σε τρία έτη. Εντός της προθεσμίας αυτής, οι τελωνειακές αρχές, δυνάμει των άρθρων 217 και εξής του κώδικα, οφείλουν να προβούν στην είσπραξη του ποσού της τελωνειακής οφειλής που έχει γεννηθεί από τη μη εκπλήρωση των υποχρεώσεων που συνδέονται με το καθεστώς διαμετακόμισης. Αντιθέτως, ακόμη και σε περίπτωση καθυστερημένης γνωστοποίησης, εφαρμόζεται το άρθρο 379, παράγραφος 2 των διατάξεων εφαρμογής του κώδικα και παρέχει στον κύριο υπόχρεο την προθεσμία των τριών μηνών για να αποδείξει την κανονικότητα της πράξης ή τον τόπο όπου διεπράχθη η παρατυπία.

4. -5. Όσον αφορά τις διαφορετικές ερμηνείες επί του θέματος εκ μέρους του ολλανδού Υπουργού Οικονομικών και των ολλανδικών τελωνείων, αυτές οφείλονται στις εσωτερικές σχέσεις που διέπουν τις ολλανδικές υπηρεσίες 7 ο ρόλος της Επιτροπής συνίσταται αποκλειστικά στη διασφάλιση, υπό τον έλεγχο του Δικαστηρίου, της εφαρμογής των διατάξεων της συνθήκης και των διατάξεων που απορρέουν από αυτήν.

6. Η Επιτροπή, ωστόσο, στο πλαίσιο της τρέχουσας γενικής μεταρρύθμισης των καθεστώτων διαμετακόμισης, θεωρεί απαραίτητο να αποσαφηνιστεί ο τρόπος διάρθρωσης των γενικών τελωνειακών διατάξεων του κώδικα και των ειδικών κανόνων διαμετακόμισης. Στο πλαίσιο αυτό θα πρέπει να επανεξετασθεί η διαδικασία ανακοίνωσης στον κύριο υπόχρεο.